**výbor národnej rady slovenskej republiky**

**PRE ĽUDSKÉ PRÁVA a národnostné menšiny**

**Zápisnica**

zo 44. schôdze Výboru Národnej rady Slovenskej republiky pre ľudské práva a národnostné menšiny

z 13. júna 2018

Prítomní: 9 (podľa prezenčnej listiny)

O ospravedlnenie svojej neúčasti požiadali poslanci Martina Šimkovičová a Ľubomír Želiezka.

Schôdzu viedla predsedníčka výboru Anna Verešová.

**Návrh programu:**

1. **Návrh poslankyne Národnej rady Slovenskej republiky Kataríny Cséfalvayovej na prijatie Vyhlásenia Národnej rady Slovenskej republiky k eskalácii extrémizmu a násilným prejavom v spoločnosti (tlač 1043)**
2. **Rôzne**

Hlasovanie o programe : 7/0/0. Program schôdze bol schválený jednomyseľne.

**K 1. bodu**

Návrh vyhlásenia odôvodnila poslankyňa NR SR Katarína Cséfalvayová.

Spravodajca výboru Peter Chudík predložil návrh na uznesenie, aby výbor súhlasil s návrhom a odporúčal národnej rade vyhlásenie schváliť.

V rozprave poslanec Milan Mazurek spochybnil tú časť odôvodnenia, v ktorej navrhovateľka hovorila o extrémistickom charaktere útoku v Bratislave, nakoľko motív útočníka ešte nebol potvrdený. Ďalej sa pýtal, prečo práve teraz prichádza navrhovateľka s návrhom vyhlásenia, keď sa na Slovensku v posledných rokoch stali stovky násilných trestných činov – prečo a na základe čoho sa selektujú obete? K. Cséfalvayová odvetila, že v texte návrhu vyhlásenia nie je spomenutý žiadny konkrétny prípad. Pokiaľ ide o načasovanie predloženia návrhu, viac než jeden konkrétny čin ju motivovali alarmujúce zistenia o náraste extrémistických a xenofóbnych postojov v spoločnosti. Predsedníčka výboru Anna Verešová pripomenula vyhlásenie prijaté Výborom NR SR pre ľudské práva a národnostné menšiny.

Hlasovanie o návrhu uznesenia: 9/0/0. Uznesenie výboru č. 100 bolo schválené.

Predsedníčka výboru A. Verešová na základe vyjadreného všeobecného súhlasu členov výboru požiadala spravodajcu P. Chudíka o uvedenie správy gestorského výboru o prerokovaní tlače 1043.

V rozprave nevystúpil nikto.

Hlasovanie o uznesení, ktorým sa schvaľuje správa gestorského výboru: 9/0/0. Uznesenie výboru č. 101 bolo schválené.

**K 2. bodu**

Predsedníčka výboru A. Verešová informovala o výsledku rokovania s predsedom Výboru NR SR pre vzdelávanie, vedu, mládež a šport ohľadne účasti členov VLPNM na poslaneckom prieskumu v Centre detskej psychológie a patopsychológie: predseda výboru Ľ. Petrák súhlasil s účasťou predsedníčky A. Verešovej.

Po prerokovaní všetkých bodov programu predsedníčka výboru ukončila 44. schôdzu Výboru NR SR pre ľudské práva a národnostné menšiny.

Natália Blahová Anna Verešová

Augustín Hambálek predsedníčka výboru

overovatelia